

|  |
| --- |
| **Σύλλογος Εμπόρων και Επαγγελματιών Δήμου Θήρας**Φηρά – Θήρας Τ.Κ. 84 700 Τηλ: 22860.25301 – 6945234084  ΠροέδρουFax: 22860.25040 ΠροέδρουΤηλ: 22860.25128 – 6944817915 Γ. ΓραμματέαEmail: emporikossantorinis@gmail.com |

Θήρα, 05/02/2025

Αρ. Πρωτ. 3/2025

Προς

Υπουργό Οικονομικών,

Υπουργό Ανάπτυξης,

Υπουργό Κλιματικής Κρίσης & Πολιτικής προστασίας

**Θέμα: Αναστολή λειτουργίας επιχειρήσεων Σαντορίνης λόγω των σεισμών - Λήψη εξειδικευμένων μέτρων**

**Κύριε Υπουργέ,**

Οι συνέπειες που ήδη έχουν οι σεισμοί στη Σαντορίνη, δοκιμάζουν τη συνοχή του κοινωνικού ιστού στο νησί. Οι συνέπειες για την τοπική οικονομία είναι ανυπολόγιστες, το τουριστικό προϊόν υποβαθμίζεται, οι κεντρικές αγορές αποδυναμώνονται και οι επιχειρήσεις χάνουν πελάτες και έσοδα.

Το νησί ερημώνει, καθώς μέχρι χθες είχαν αποχωρήσει 11.000 μόνιμοι κάτοικοι, οι οποίοι μέχρι το τέλος της τρέχουσας εβδομάδας αναμένεται να ανέλθουν σε 14.000. Επειδή λοιπόν η τοπική οικονομία καταρρέει και η κατάσταση βαίνει συνεχώς επιδεινούμενη, θεωρούμε ότι, ειδικά για την Σαντορίνη, θα πρέπει να εισαχθεί ένα καθεστώς έκτακτης ανάγκης, ανάλογο με αυτό που ίσχυσε για τον κορωνοϊό, το οποίο θα προβλέπει για τις επιχειρήσεις της Σαντορίνης τα εξής μέτρα:

* Αναστολή της λειτουργίας των επιχειρήσεων με καταβολή ειδικής αποζημίωσης στον επιχειρηματία.
* Αναστολή των συμβάσεων εργασίας των εργαζομένων τους με καταβολή ειδικής αποζημίωσης στον εργαζόμενο.
* Έκτακτη οικονομική ενίσχυση των επιχειρήσεων που πλήττονται, στα πρότυπα της «Επιστρεπτέας Προκαταβολής».
* Αναστολή της καταβολής φόρων και δόσεων ρυθμίσεων οφειλών στο Δημόσιο.
* Αναστολή καταβολής ΦΠΑ και βεβαιωμένων οφειλών ΦΠΑ.
* Παράταση των προθεσμιών υποβολής φόρων εισοδήματος και λοιπών φόρων.
* Αναστολή καταβολής ασφαλιστικών εισφορών και δόσεων ρυθμίσεων.
* Αναστολή των αναγκαστικών μέτρων είσπραξης του ΕΦΚΑ, των διαδικασιών αναγκαστικής εκτέλεσης και της διενέργειας οποιωνδήποτε πλειστηριασμών.
* Αναστολή της καταβολής τελών προς το Δήμο.
* Παράταση των προθεσμιών λήξης των επιταγών των επιχειρήσεων.
* Αναστολή της καταβολής μισθωμάτων τουλάχιστον για δύο μήνες ή σοβαρή περικοπή αυτών για όσο χρονικό διάστημα κρατάει η κρίση.
* Αναστολή της καταβολής δόσεων επιχειρηματικών δανείων μέχρι να επιστρέψει η ομαλότητα στο νησί.

Η παραπάνω πρότασή μας οφείλεται στην πεποίθηση ότι, η κρατική βοήθεια που προβλέπεται μέσω του ιστότοπου [www.arogi.gov.gr](http://www.arogi.gov.gr) θα αποδειχθεί ανεπαρκής και δεν θα έχει αποτελέσματα στην εξαιρετική περίπτωση της Σαντορίνης, που πλέον έχει ειδικότερες και πιο στοχευμένες ανάγκες. Αντίθετα, το πλαίσιο που προτείνουμε, εφόσον εφαρμοστεί άμεσα και χωρίς καθυστερήσεις, θα βοηθήσει πραγματικά στην κατεύθυνση διατήρησης της βιωσιμότητας των επιχειρήσεων και συνολικά στην ανάκαμψη της τοπικής αγοράς.

Παραμένουμε στην διάθεσή σας για οποιαδήποτε συνεργασία ή περαιτέρω διευκρίνηση.

Για το Δ. Σ.

 Πρόεδρος Ο Γενικός Γραμματέας

Νομικός Νικόλαος Διαμαντόπουλος Γεώργιος